Moesgård
Moesgård, tidligere hovedgård 7 km syd for Aarhus. Gården kendes fra 1500-t. og ejedes 1662-1822 af slægten Marselis (adlet Gyldenkrone), 1673-1822 som allodialgods til baroniet Vilhelmsborg.
Den nuværende nyklassicistiske hovedbygning med krumme sidefløje opførtes 1776-78 af C.J. Zuber for baron Christian Frederik Gyldenkrone (1741-88).
Moesgård blev i 1960 erhvervet af Århus Amt, der i 1966 overdrog den til Forhistorisk Museum, det nuværende Moesgård Museum. Avlsgården er bortforpagtet, og den nærliggende vandmølle fra 1785, Moesgård Skovmølle, benyttes som restaurant.
Moesgård er hovedsæde for Jysk Arkæologisk Selskab, stiftet i 1951.